Yli miljoona suomalaista äänesti presidentinvaaleissa Pekka Haavistoa. Pekalla on toki taakkanaan synti, joka ällötti minuakin. Käänsin kuitenkin toisenkin poskeni ja äänestin Haavistoa. Siitä huolimatta, että Pekka on irstaan avoimesti vihreä.

Tällä viikolla tasavallan presidentti Niinistö vieraili Iranissa. Rouva Jenni Haukio käytti vierailulla pään peittävää huivia. Se jakoi mielipiteet. Monen mielestä huivin käyttö oli kohteliasta. SDP:n Päivi Lipponen sanoi Ilta-Sanomien haastattelussa, että huivia on ehdottomasti käytettävä. “Täytyy kunnioittaa ihmisiä, joiden luona on vierailulla”.

Jos Pekka Haavisto olisi valittu Suomen tasavallan presidentiksi, Pekka ei olisi voinut mennä laisinkaan valtiovierailulle Iraniin puolisonsa kanssa. Siinä ei olisi auttanut edes burkha. Pekalla on nimittäin eräs täysin luonnollinen ominaisuus, hän on homo. Kun Suomessa homo joutuu kohtaamaan Twitterissä Aleksi Valavuoren epäonnistuneen kaksoispastissin homoista, Iranissa homolla on vastassa suomalaisvalmisteinen nosturi öljytyllä köydellä varustettuna.

Turun Sanomat paljasti, että Iranissa julkisiin hirttämisiin on käytetty myös suomalaisyritys Cargotecin nostureita. Ehkä Iran ei olisi suomalaispoliitikkoa hirttänyt, mutta sen sijaan paikallisille Pekka Haavistoille hirttotuomio on arkipäivää. Lesboja kohtaan ollaan Iranissa armollisempia. Rangaistukseksi riittää sata raipaniskua ja vasta neljännestä lesboilusta hirtetään.

Maassa maan tavalla, sanoisi suomalainen kulttuurirelativisti.

Joskus Iran oli toisenlainen. Toki silloinkin oli pahoja ihmisoikeusloukkauksia, mutta ennen islamilaista vallankumousta naisilla ei ollut huivipakkoa eikä homous ollut rangaistavaa. Lehdissä julkaistiin kuvia homohäistä. Suomalainen vasemmisto tuki kovaan ääneen vuoden 1979 islamistista vallankumousta, joka lopulta johti naisten ja homojen aseman karmeaan huononemiseen. SDP:n Erkki Tuomioja joutui 1970 poliisin putkaan shaahin vastaisessa mielenosoituksessa.

Islamististen valtioiden tekemä homoseksuaalinen syrjintä ajaa suomalaisen kulttuurirelativistin aivot epä-älylliseen umpisolmuun. Kun kyse on kahdesta länsimaisen miehen syrjimästä ryhmästä, muslimeista ja homoista, on kiva ajatella nämä raasut jotenkin samalle puolelle. Valitettavasti juuri yhdessäkään muslimivaltiossa homoilla ei ole mitään oikeuksia.

Siksi on kivempi keskittyä selkeämpiin vihollisiin. Donald Trumpin sovinistisia ja rasistisia lausuntoja on – aivan oikein – kritisoitu Suomessa paljon. Hän on kohteena paljon helpompi kuin Iranin hirmuhallinto. On ihan oikein, että jaksamme jauhaa Trumpin ääliömäisistä kommenteista. Mutta yhtä kriittinen keskustelu Iranin ihmisoikeustilanteesta vaatisi liikaa ajattelua. Trump on länsimainen, liian rikas, etuoikeutettu cis-mies. Silti aika harva edes Trumpin kiihkeimmistä kannattajista haluaa hirttää ja piiskata homoja. Paitsi salaisissa seksifantasioissaan.

Maassa maan tavalla -sääntö koskee tietysti vain länsimaisia Iranissa, ei iranilaisia Suomessa. Iranin lähettiläs ei suostunut kättelemään linnan juhlissa Jenni Haukiota.

Suomalaisen feministijärjestö Naisasialiitto Unionin virallisen kannan mukaan on ihan okei, että muslimimies ei kättele naista, koska se kuuluu hänen kulttuuriinsa. Sen sijaan suomalaisen kulttuurin sovinistiset rakenteet ovat väärin. Jos nyt ollaan edes sekunti älyllisesti rehellisiä, kyse on molemmissa tismalleen samasta asiasta: miesten halusta kontrolloida naisia.

Mutta koska vain länsimainen mies on kykenevä pahaan, se on ainoa asia, jota uskalletaan kritisoida. Kun pahikset asetetaan jonoon, lähisovinisti ja persu on pahis, etninen sovinisti taas on itsekin söpö uhri. Se on feministien Unionilta rasismia nimenomaan muslimeja kohtaan. Eivät he ole mitään suojeltavia reppanoita.

Toivon, että Pekka Haavisto asettuu ehdokkaaksi. Haluan nähdä homofobisten islamistivaltioiden valtaapitävien ilmeen, kun Iraniin saapuukin vierailulle tasavallan presidentti Pekka Haavisto Antonio-puolisonsa kanssa. Ilman huivia.